Brammer (Gemeen Kerklinneln)

**Brammer** () is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln höört de Oort to de polietsche Oortschop Kreepm.

## Geografie

De Oort liggt op de Linnelner Geest. Dat Water ut dat Rebeed flütt över Kreepmer Beek un Schmobeek na’n Gohbeek hen af.

De Naveröörd sünd Rahnhorst un Kreepm in’n Noordoosten, Lüttjen Zähln in’n Oosten, Brouk un Lüttjen Linneln in’n Süüdoosten, Kerklinneln un Deelsen in’n Süüdwesten, Wall in’n Westen un Holbm in’n Noordwesten.

## Historie

Brammer kummt 1437 as *Bromer* toeerst in de Oorkunnen vör.

En Stück in’n Süden von dat Dörp is an’n 12. Juni 1903 bi’t Törfsteken de Brammer Mann funnen worrn, en Moorliek.

In’n Eersten Weltkrieg sünd söss Soldaten ut Kreepm un Brammer fullen oder vermisst un in’n Tweten Weltkrieg 23.

### Verwaltungsgeschicht

In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Kerklinneln in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort höört von öllers bi de Gemeen Kreepm mit bi, de an’n 1. Juli 1972 mit de Gemeenreform in Neddersassen Deel von de Gemeen Kerklinneln worrn is.

### Inwahnertall

### Religion

Brammer is evangeelsch-luthersch präägt un höört to dat Kaspel von de Petrus-Kark in Kerklinneln.

För de Kathoolschen is de St.-Josef-Kark in Veern tostännig.

De Karkhoff Kreepm-Brammer liggt twüschen de beiden Dörper un is 1942 anleggt worrn.

## Kultur

En Denkmaal för de Fullenen ut de twee Weltkrieg’ steiht op’n Karkhoff Kreepm-Brammer.

### Verenen

De Schüttenvereen Kreepm-Brammer is an’n 19. Mai 1901 grünnt worrn.

## Weertschop un Infrastruktur

Elektrischen Stroom hett de Oort 1912 kregen.

### Verkehr

Dör Brammer löppt de Kreisstraat 18, de in’n Süüdwesten na Kerklinneln an de Landsstraat 171 geiht un in’n Westen na de Dörper Kreepm, Lüttjen Zähln, Groten Zähln un Odeweg. Von Kreepm ut geiht in’n Noorden de K&nbsp;25 (in’n Landkreis Rodenborg K&nbsp;233) na Süderwals un Westerwals. En lüttjere Straat gifft dat ans noch na Deelsen. De L&nbsp;171 föhrt von Kerklinneln in’n Süüdoosten na Veern an de Bundsstraat 215 un in’n Noordoosten na Jeddingen un Visselhöövd.

De nächste Autobahn is de Autobahn 27 (Afsnidd Bremen–Wasra). De Opfohrt 26 Veern-Oost is söss Kilometer wied weg in’n Süüdwesten von Brammer an de L&nbsp;171.

De nächste Bahnhoff is so bi teihn Kilometer in’n Süüdwesten de Bahnhoff Veern an de Bahnlien Wunsdörp–Bremen. Disse Bahnhoff is ok inbunnen in dat Nett von de Regio-S-Bahn Bremen/Neddersassen. De Bahnhoff Kerklinneln an de Bahnlien Ülzen–Langwedel (inricht 1873) weer veer Kilometer in’n Süüdwesten, is aver 1987 dichtmaakt worrn.

### Scholen

De Kinner ut Brammer sünd fröher in Kreepm na de Volksschool gahn. Nadem de School 1962 dichtmaakt hett, gaht se vondaag op de Lintler Geest-School in Bennbössel.

## Literatur

* Udo Freitag: *Chronik der Ortschaften Kreepen und Brammer*, 1998

## Footnoten